Tobias Furneaux
Tobias Furneaux (Plymouth, 21. august 1735 - Plymouth, 18. septembar 1781) bio je engleski pomorac i istraživač, komandant broda Adventure na drugom putovanju kapetana Jamesa Cooka u Okeaniju. Prvi je čovjek koji je oplovio svijet u dva smjera. Rođen je u Plymouthu kao sin Williama (1696.-1748.) i Susanne rođene Wilcocks (1698.-1775). Zaposlio se u britanskoj kraljevskoj mornarici te je plovio francuskim, afričkim i karipskim obalama. Na Karibima je boravio tokom Sedmogodišnjeg rata, od 1760. do 1763. godine. Služio je kao drugi poručnik broda Dolphin na putovanju Samuela Wallisa od augusta 1766. do maja 1768. Zbog toga što je Wallis bio bolestan i odlučio ostati u kabini, Furneaux je prvi Evropljanin koji je stupio na Tahiti i zauzeo ga za Englesku 25. juna 1767. godine. U novembru 1771. dobio je komandu nad brodom Adventure, pratećim brodom kapetana Jamesa Cooka. Dva puta je tokom tog putovanja išao drugim putem od Cookovog broda Resolution. Istraživao je Tasmaniju. U augustu 1773. Furneauxov brod krenuo je iz Tahitija i pristao u London u oktobru naredne godine. Tada je u Englesku doveden Omai, drugi domorodac Okeanije koji je posjetio Evropu. Učestvovao je na britanskoj strani tokom Američkog rata za nezavisnost. James Cook je pri kraju svog drugog putovanja, na Rtu dobre nade, dobio izvještaj kapetana Furneauxa. Saznao je kako je brod Adventure sretno stigao u Englesku, ali je u Zalivu kraljice Charlotte na Novom Zelandu ostao bez desetorice najboljih svojih mornara. Furneaux ih je poslao brodićem na obalu da prikupe divljeg zelenja. Međutim, domoroci su napali čamac, ubili i pojeli posadu. Tada se posada broda Adventure ubijedila da su Maori ljudožderi. U napadu domorodaca stradali su kadeti Rowe i Woodhouse, vođa odjeljenja Franois Murphy, posada prednjeg odjeljenja William Facey, Thomas Hill, Michael Bell i Edward Jones, posada krmenog odjeljenja John Cavenaugh i Thomas Milton te kapetanov pripomoćnik James Sevilley.